《龙翔真歇和尚求诗赠一首》
宋代·苏籀

象骨岩居闽府教，江海两封黄纸召。
孤云自南仍更东，阻觐尧蓂友廊庙。
讲通时论毗昙经，一佛出世只为人。
凝师白传有真契，凿齿弥天必相值。
河汉滔滔渺涯涘，三反九折时游戏。
簦屩跻堂累千辈，鍧雷激电非思议。
毫忽微差失大千，同尽鸳鸿与蝼蚁。
菩提一切皆具足，刮膜分光诚岂弟。
体味龙宫七佛书，卢老面目云何是。
余生流浪无明窟，回首尘尘非自己。
季咸鬼眼必见窥，和璞妙算应不遗。
大士知言善呵蔽，朝闻夕殒甘如饴。
疑蛇一祛病当愈，识路还家要有时。
金华士女涕泗流，胡为决往龙翔游。
是间虽住亦非住，奔轶常行祖师处。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。